NARIADENIE RADY (ES) č. 1532/2006
z 12. októbra 2006
o podmienkach pre určité dovozné kvóty na hovädzie mäso vysokej kvality
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
Odporúča sa prijať opatrenia, ktoré zabezpečia súlad s podmienkami pre určité colné kvóty pre dovozy hovädzieho mäsa vysokej kvality do Spoločenstva.
(2)
Na základe diskusií s krajinami, ktoré vyvážajú hovädzie mäso vysokej kvality v rámci colných kvót WTO ES vo výške 11 000 t, 5 000 t a 4 000 t v príslušnom poradí, sa zistilo, že treba lepšie prispôsobiť podmienky dovozu v prípade týchto kvót.
(3)
Na objasnenie situácie je vhodné prideliť príslušné colné kvóty, pre ktoré sú Argentína, Brazília a Uruguaj jediní dodávatelia pre dané krajiny.
(4)
Komisia by mala následne prijať definície, ktoré sú ľahšie kontrolovateľné a overiteľné v súlade s postupom ustanoveným v článku 32 ods. 1 nariadenia Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäso (1), čím sa umožní overenie ex-post a kontrola súladu s definíciou bez toho, aby sa zmenili základné podmienky pri dovoze,
PRIJALA TOTO NARIADENIE:
Článok 1
Podmienky pre colné kvóty WTO ES na 11 000 t, 5 000 t a 4 000 t na príslušné dovozy hovädzieho mäsa vysokej kvality spadajúce pod kódy KN 0201 30 00, 0202 30 90, 0206 10 95 a 0206 29 91 do Spoločenstva sa uplatňujú podľa špecifikácie v prílohe k tomuto nariadeniu.
Článok 2
Toto nariadenie nadobúda účinnosť siedmim dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 12. októbra 2006